དངོས་གནས་བྱས་ན་དུས་དྲན་སྲུང་བརྩིའི་ལས་རིམ་དེ་ཚོགས་པ་བྱེ་བྲག་པ་དང་མི་སྒེར་གང་ཞིག་གིས་བཟོས་པའི་ལས་རིམ་ལྟ་བུ་མ་ཡིན་པར།བོད་མིའི་སྒྲིག་འཛུགས་ཀྱི་གཞུང་འབྲེལ་མཛད་སྒོའི་ལས་རིམ་གལ་ཆེན་ཞིག་ཆགས་ཡོད་པར་བརྟེན།ལས་རིམ་དང་མགྲོན་ཤོག་དེ་བོད་ཡིག་ཐོག་བཟོ་དགོས་པ་དེ་ཡང་།བོད་ཕྱི་ནང་གཉིས་སུ་ཕྱི་ནང་གི་རྒྱུ་རྐྱེན་མང་པོ་ཞིག་གི་གནས་སྟངས་འོགཆགས་དང་འཇིག་གི་ས་མཚམས་སུ་ཡོད་པའི་མི་རིགས་འདིའི་སྐད་ཡིག་ལ་དོ་སྣང་དང་བརྩི་འཇོག་བྱེད་སྟངས་ཤིག་ཆགས་ཡོད་ན་ཡང་།དེ་ལྟ་མ་ཡིན་པར་བོད་མིའི་སྒྲིག་འཛུགས་ཀྱིས་ལས་རིམ་དང་མགྲོན་ཤོག་དེ་མི་རིགས་གཞན་ཞིག་གི་སྐད་ཡིག་ཐོག་བཟོས་ཡོད་པ་དེས།མི་རིགས་རང་གི་སྐད་ཡིག་ལ་མཐོང་ཆུང་དང་དམའ་འབེབས་རི་འདྲ་བོ་ཞིག་བྱས་པ་རེད།མ་ཟད་གོང་དུ་བཤད་པ་ལྟར་བོད་སྐད་ཡིག་ཆགས་དང་འཇིག་གི་ས་མཚམས་སུ་སླེབས་ཡོད་པའི་སྐབས་དེར།ང་ཚོའི་གཏམ་དཔེར་རྨ་ཁར་ཚྭ་བཏབས།རོ་ཐོག་ལ་རྟ་བརྒྱུགས་ཞེས་པའི་དཔེ་ལྟར་ཆེད་དུ་ཀྱག་ཀྱག་བྱས་པ་ཡང་རེད།དེ་ཡང་ལས་རིམ་དེ་ཉེ་ཆར་རང་བྱུང་བ་ཡིན་པར་བརྟེན་དཔེར་མཚོན་ཙམ་ཡིན་པ་ལས།དེ་ལྟ་བུའི་གནད་དོན་གཞན་བགྲངས་རྒྱུ་མེད་པ་གཏན་ནས་མིན།གཞན་ཡང་དེ་འདྲ་བའི་གཞུང་གི་ལས་རིམ་གཙོས་པའི་ཡིག་ཆ་དང་།དྲ་རྒྱ་སོགས་གནད་དོན་མང་པོ་ཞིག་བོད་ཡིག་དང་འབྲེལ་བ་གཏན་ནས་མེད་པ་དེ་ཡང་།གྲོས་ཚོགས་ཚོགས་དུས་༨པའི་སྟེང་གྲོས་ཚོགས་ཀྱི་འཐུས་མི་ཚོས་སྐད་གསེང་མཐོན་པོས་གསལ་བཤད་གནང་སོང་བ་ལྟ་བུ་རེད།